་ལས་ཐ་དད་པ་ནི་ཅུང་ཟད་ཀྱང་ཡོད་པ་མ་ཡིན་གྱི། བྱ་བ་དེ་ལྟ་བུ་དང་ལྡན་པའི་ལྷ་སྦྱིན་གྱི་རང་བཞིན་ཉིད་ལ་འཚོད་པ་ཞེས་ཐ་སྙད་བཏགས་པའི་ཕྱིར་དང་། དེ་བཞིན་དུ་སྟ་རེས་ཤིང་གཅོད་ཅེས་པ་ཡང་ཤིང་ལ་འཇུག་པའི་སྟ་རེའི་རང་བཞིན་ལ་དེ་སྐད་བརྗོད་པ་ཡིན་ནོ། །དེའི་ཕྱིར་ད་ལྟར་ཐ་སྙད་ལ་བརྟེན་པའི་རྣམ་པར་བཞག་འཇོག་གི་དབང་གིས་དོན་ལ་ཐ་དད་མེད་ཀྱང་ལྡོག་པ་ཐ་དད་པས་འགལ་བ་མེད་དོ། །
ལྔ་པ་ཕྲད་པ་ཚད་མར་འདོད་པ་བྱེ་བྲག་ཏུ་དགག་པ་ནི།
«ཕྲད་པ་ཞེས་གསུངས་ཏེ། »
དབང་སོགས་དོན་རྟོགས་སྒྲུབ་བྱེད་ཀྱི་ཚད་མ་མ་ཡིན་པར་མ་ཟད་དབང་དོན་ཕྲད་པའམ་འབྲེལ་པ་ཡང་དོན་རྟོགས་སྒྲུབ་བྱེད་ཀྱི་ཚད་མ་མ་ཡིན་ཏེ། སྔོ་སེར་ལ་སོགས་པའི་ཡུལ་གྱི་བདག་ཉིད་ཐམས་ཅད་ཀྱིས་དབང་པོ་དང་ཕྲད་པ་ལ་ཁྱད་པར་མེད་ཀྱང་སྔོན་པོའི་རྣམ་པ་ཤར་བ་ན་ཆོས་འགའ་ཞིག་གིས་སྔོན་པོ་ཁོ་ནར་རྟོགས་ལ། གཞན་སེར་པོ་མ་རྟོགས་པའམ། ཁྱད་པར་ནི་སྔོན་པོ་དང་སེར་པོའི་རྣམ་པ་ཤར་བ་དང་མ་ཤར་བའི་སྒོ་ནས་ཐ་སྙད་བཞག་པའི་ཕྱིར་རོ། །དེས་ན་དབང་པོ་དེས་ཡུལ་ཐམས་ཅད་ལ་ཕྲད་པ་དང་མ་ཕྲད་པ་ལ་ཁྱད་པར་མེད་ན་ཡང་ཡུལ་རྟོགས་པ་དང་མ་རྟོགས་པར་འཇོག་པའི་ཁྱད་པར་འདི་ནི་བློའི་རྣམ་པ་སྣང་བ་དང་༼༣༡༡བ༽མི་སྣང་བར་བྱས་པའི་ཕྱིར། དབང་སོགས་དང་དོན་གྱི་རྣམ་པ་གཉིས་ལས་རྣམ་པ་དེ་ཁོ་ན་དོན་རྟོགས་འཇོག་བྱེད་ཀྱི་ཚད་མར་རིགས་སོ། །འདིས་ནི་དབང་པོ་དང་ཕྲད་པ་དང་ཞེས་སོགས་ལས་གོ་རིམ་བཟློག་ནས་ཕྲད་པའི་ཚད་མ་ལ་རྗེས་སུ་དཔྱད་པ་མཛད་པ་ཇི་ལྟར་སྙམ་ན། སྔོ་སེར་སོགས་ཡུལ་ཐ་དད་དུ་བྱེད་པ་པོ་ནི་རྣམ་པ་ཐ་དད་པ་ཉིད་ཡིན་ལ། དེ་ཡང་དབང་དོན་ཕྲད་པ་བསལ་ནས་རྣམ་པ་ཁོ་ན་སྔོ་སེར་སོགས་ཐ་དད་དུ་བྱེད་པ་པོར་བསྟན་པའི་སླད་དུ་རིམ་པ་ལ་བཟློག་ནས་ཕྲད་པ་ལ་དཔྱད་པ་མཛད་པ་ཡིན་ནོ་ཞེས་ཆོས་མཆོག་གིས་སོ། །
གསུམ་པ་མདོར་བསྡུས་པ་ལ་དགའ་བའི་དོན་དུ་རིགས་ཐིགས་ཀྱིས་ཤིན་ཏུ་བསྡུས་ཏེ་བཤད་པ་ལ། བསྒྲུབ་བྱ་འབྲས་བུ་བཤད་པ་དང་། དེ་སྒྲུབ་བྱེད་ཀྱི་ཚད་མ་བཤད་པའོ། །དང་པོ་ནི།
«མངོན་སུམ་གྱི་ཞེས་གསུངས་ཏེ། »
སྔར་ཚད་མའི་གྲངས་དང་སྤྱོད་ཡུལ་དང་མངོན་སུམ་གྱི་ངོ་བོ་ལ་ལོག་པར་རྟོག་པ་བསལ་ནས། ད་ནི་མངོན་སུམ་གྱི་འབྲས་བུ་ཇི་ལྟ་བུ་ཞེ་ན། བསྟན་མ་ཐག་པའི་མངོན་སུམ་གྱི་ཤེས་པ་དེ་ཉིད་ཆོས་ཅན། ཚད་མའི་འབྲས་བུ་ཡིན་ནོ། །ཅིའི་ཕྱིར་ཞེ་ན། དོན་རྟོགས་པ་ཁོང་དུ་ཆུད་པའི་མངོན་སུམ་གྱི་ངོ་བོ་དེ་ཉིད་ཡིན་པའི་ཕྱིར་རོ། །ཇི་སྐད་དུ་རྒྱ་ཆེར་འགྲེལ་དུ། དོན་རབ་ཏུ་སྟོན་པའི་ངོ་བོ་ཡང་དོན་རྟོགས་པའི་རང་བཞིན་གྱི་མངོན་སུམ་ཉིད་ཡིན་ཏེ། དེའི་ཕྱིར་དེ་ཉིད་ཚད་མའི་འབྲས་བུ་ཡིན་ནོ་ཞེས་གསུངས་སོ། །
གཉིས་པ་དེ་སྒྲུབ་བྱེད་ཀྱི་ཚད་མ་བཤད་པ་ནི།
«དོན་དང་འདྲ་བ་ཞེས་གསུངས་ཏེ། »
གལ་ཏེ་མངོན་སུམ་གྱི་ཤེས་པ་ནི་དོན་རྟོགས་པའི་ངོ་བོ་ཡིན་པའི་ཕྱིར་ཚད་མའི་འབྲས་བུ་ཡིན་ན། འོ་ན་ཚད་མ་དེ་རང་གང་ཡིན་ཅེ་ན། མངོན་སུམ་གྱི་ཤེས་པ་དོན་དང་མཚུངས་པའམ་འདྲ་བ་གང་ཡིན་པ་༼༣༡༢ན༽དེ་ནི་ཚད་མ་ཡིན་ནོ། །ཇི་སྐད་དུ་རྒྱ་ཆེར་འགྲེལ་ལས། གལ་ཏེ་ཤེས་པ་ནི་དོན་རྟོགས་པའི་ངོ་བོ་ཡིན་པའི་ཕྱིར་ཚད་མའི་འབྲས་བུ་ཡིན་ན། འོ་ན་ཚད་མ་ཅི་ཞིག་ཡིན་ཅེ་ན། སྨྲས་པ། ཤེས་པ་འདིའི་དོན་དང་འདྲ་བ་གང་ཡིན་པ་སྟེ། མཚུངས་པ་གང་ཡིན་པ་དེ་ནི་ཚད་མ་ཡིན་ནོ་ཞེས་གསུངས་སོ། །དོན་དང་འདྲ་ཞེས་པ་ཡང་དོན་དུ་སྣང་བ་ལས་གཞན་མ་ཡིན་ཏེ། དེ་ཉིད་ལས། འདྲ་བ་དེ་ཡང་རྣམ་པ་དང་སྣང་བ་ཞེས་ཀྱང་བྱའོ་ཞེས་གསུངས་པས་སོ། །
གལ་ཏེ་དོན་དང་འདྲ་བ་ཤེས་པ་ཡིན་ན། དེ་ཉིད་ཚད་མ་དང་འབྲས་བུ་གཉིས་ཀར་འགྱུར་ལ། དེ་ལྟར་ན་དངོས་པོ་གཅིག་ལ་བསྒྲུབ་བྱ་དང་སྒྲུབ་བྱེད་གཉིས་ཀ་མི་འཐད་པས་ཇི་ལྟར་ན་དོན་དང་འདྲ་བ་ཚད་མ་ཡིན་ཅེ་ན།
«དེའི་དབང་གིས་ཞེས་གསུངས་ཏེ། »
མངོན་སུམ་གྱི་ཤེས་པ་དོན་དང་འདྲ་བ་དེའི་དབང་གིས་དོན་རྟོགས་པར་གོ་ཞིང་། ཁོང་དུ་ཆུད་པ་དེ་འགྲུབ་པ་དེའི་ཕྱིར། དོན་དང་འདྲ་བ་ཉིད་ཚད་མར་རིགས་སོ། །ཇི་སྐད་དུ་རྒྱ་ཆེར་འགྲེལ་ལས། མངོན་སུམ་གྱི་ཤེས་པ་དོན་རྟོགས་པའི་ངོ་བོ་ནི་འདྲ་བའི་དབང་གིས་འགྲུབ་པ་ཡིན་ཏེ། རྟོགས་པ་ཡིན་ནོ་ཞེས་བྱ་བའི་ཐ་ཚིག་གོ་ཞེས་གསུངས་སོ། །དེས་ན་དོན་གྱི་རྣམ་པ་ཤར་བ་དང་དོན་རྟོགས་གཉིས་ཡང་དག་པར་ན་ཐ་དད་པ་མེད་ཀྱང་རྟོག་པའི་ངོར་ལྡོག་པའི་ཆོས་ཐ་དད་པས་རྣམ་པར་བཞག་འཇོག་གི་རྒྱུ་འབྲས་སམ། བསྒྲུབ་བྱ་སྒྲུབ་བྱེད་དུ་འདོད་པས་སྐྱོན་མེད་དོ། །
འདིར་རྣམ་པར་ཤེས་པ་དོན་ལས་སྐྱེས་པ་དང་དོན་རྟོགས་སུ་ཞལ་གྱིས་བཞེས་པ་ལྟར་མཛད་པ་ནི། ཕྱི་རོལ་གྱི་དོན་དུ་མངོན་པར་ཞེན་པ་རྣམས་ཀྱི་ངོར་ཐབས་ལ་མཁས་པས་དེ་དག་ཡང་དག་པའི་ལམ་ལ་འགོད་པའི་སླད་དུ་འཇིག་རྟེན་གྱི་གྲགས་པ་དང་མཐུན་པ་ཙམ་ཞིག་གནས་སྐབས་༼༣༡༢བ༽སུ་ཞལ་གྱིས་བཞེས་པ་ཡིན་ཏེ། མདོ་སྡེ་པ་ལ་སོགས་པ་གང་དག་རྣམ་པར་ཤེས་པ་སྔོན་པོ་འདྲ་བར་སྐྱེས་པ་ཙམ་ཞིག་སྣང་བ་ན་རྗེས་ཀྱི་རྟོག་པས་སྔོན་པོ་ལས་སྐྱེས་པར་ཞེན་པའི་དབང་གིས་ཕྱི་རོལ་གྱི་སྔོན་པོ་ལས་སྐྱེས་པར་འདོད་ལ། མ་བརྟགས་གཅིག་པུ་ཉམས་དགའ་བར་ནི་ཇི་ལྟར་སྣང་བ་དེ་ལྟར་ཡིན་མོད་ཀྱི། ཅུང་ཟད་བརྟགས་ཤིང་དཔྱད་པ་ན་སྣང་བ་ལྟར་དུ་མེད་དེ། འདི་ལྟར། སྔོར་སྣང་གི་ཤེས་པ་སྔོན་པོ་འདྲ་བར་སྐྱེས་པ་ཙམ་ཞིག་ལ་སྔོན་པོ་ལས་སྐྱེས་པར་མིང་ཙམ་འདོགས་པར་བྱེད་ན་ནི་དགག་ཏུ་མེད་ལ། སྔོན་པོ་འདྲ་བར་སྐྱེས་པས་ཡང་དག་པར་སྔོན་པོ་ལས་སྐྱེས་པར་འགྱུར་ན། དུས་མཉམ་པའི་པ་ལ་ཤའི་ནགས་ཚལ་རྣམས་ཀྱང་ཕན་ཚུན་འདྲ་བར་སྐྱེས་པའི་ཕྱིར། ཕན་ཚུན་བསྐྱེད་བྱ་དང་སྐྱེད་བྱེད་དུ་ཐལ་བར་འགྱུར་རོ། །
དེ་བཞིན་དུ་སྔོར་སྣང་གི་ཤེས་པ་ལ་སྔོན་པོའི་རྣམ་པ་སྣང་བ་ལ་སྔོན་པོ་རྟོགས་སོ་ཞེས་མིང་ཙམ་འདོགས་པ་ལ་ནི་དགག་ཏུ་མེད་ལ། རྣམ་པར་ཤེས་པ་ལས་ཕྱི་རོལ་དུ་གྱུར་པའི་སྔོན་པོ་རྟོགས་པ་ནི་མ་ཡིན་ཏེ། སྔོན་པོའི་རྣམ་པ་ནི་ཕྱི་རོལ་གྱི་སྔོན་པོ་མ་ཡིན་པའི་ཕྱིར་རོ། །ཇི་སྐད་དུ་རྒྱ་ཆེར་འགྲེལ་ལས། གང་གི་ཕྱིར་རྣམ་པར་ཤེས་པ་སྔོན་པོར་སྣང་བ་དེའི་ཕྱིར། སྔོན་པོ་རྟོགས་པར་ངེས་པ་ཡིན་ནོ། །མིག་ལ་སོགས་པ་གང་དག་ལས་ཤེས་པ་སྐྱེས་པ་དེའི་དབང་གིས་ན་ཤེས་པ་དེ་སྔོན་པོ་མྱོང་བ་ཡིན་པར་བཞག་པར་མི་ནུས་ཀྱི། སྔོན་པོ་འདྲ་བ་མྱོང་བས་ནི་སྔོན་པོ་རིགས་པར་རྣམ་པར་བཞག་གོ །ཞེས་གསུངས་སོ། །
དེ་ལྟར་བསྟན་པའི་གྲུབ་པའི་འབྲས་བུ་ནི་འདི་ཡིན་ཏེ། རྣམ་པར་ཤེས་པས་སྔོན་པོར་སྣང་བ་ཉམས་སུ་མྱོང་བ་ལ་སྔོན་པོ་རྟོགས་པར་ཐ་སྙད་བྱེད་པར་བཞག་པ་ན། སྔོན་པོར་སྣང་བ་འདི་ཉིད་ལས་གཞན་དུ་སྔོན་པོ་མེད་པར་༼༣༡༣ན༽རྟོགས་པར་འགྱུར་ལ། དེའི་དབང་གིས་ཤེས་པ་ལས་ཕྱི་རོལ་དུ་གྱུར་པའི་ཡུལ་མེད་པར་རྟོགས་པ་ན་གཟུང་བ་དང་འཛིན་པ་གཉིས་སུ་མེད་པའི་ཡེ་ཤེས་རིམ་གྱིས་མངོན་དུ་གྱུར་ནས་མཐར་བླ་ན་མེད་པའི་གོ་འཕང་ལ་རེག་པར་འགྱུར་རོ་ཞེས་བྱ་བ་ནི་རིགས་པའི་དབང་ཕྱུག་རྣམ་པ་གཉིས་ཀྱི་ངེས་པའོ། །དོན་འདི་ཉིད་ལ་དགོངས་ནས་རིགས་པའི་ཐིགས་པ་འདིར་ནི་ཚད་མ་དང་འབྲས་བུའི་རྣམ་པར་རྟོག་པ་གཉིས་པ་དང་གསུམ་པའི་རྣམ་པར་བཞག་པ་མ་མཛད་དོ། །
གཉིས་པ་རིགས་པས་ཅུང་ཟད་དཔྱད་པའི་ཚད་འབྲས་བཤད་པ་ལ། ཚད་མའི་འབྲས་བུ་བཤད་པ། གཞལ་བྱ་དང་ཚད་མ་བཤད་པའོ། །དང་པོ་ལ། བཤད་བྱའི་མདོ་འགོད་པ། དེ་ཉིད་སྡེ་བདུན་མཛད་པས་ཇི་ལྟར་འགྲེལ་པའི་ཚུལ་ལོ། །དང་པོ་ལ། འབྲས་བུ་དངོས་བཤད་པ། དེ་ཉིད་འབྲས་བུ་ཡིན་པའི་འཐད་པ་བཤད་པའོ། །དང་པོ་ནི།
«ཡང་ན་རང་རིག་འདིར་འབྲས་བུ། ། »
ཞེས་བྱ་བ་གསུངས་སོ། །མ་བརྟགས་པའི་བློའི་ངོར་དོན་རིག་པ་འབྲས་བུར་བཞག་པ་ལས། ཡང་ན་རང་རིག་པ་འབྲས་བུར་གྲུབ་པ་ཡིན་ཏེ། འདི་ལྟར་ཤེས་པ་ནི་རང་གི་སྣང་བ་དང་ཡུལ་གྱི་སྣང་བ་གཉིས་པར་སྐྱེས་པ་ལས་གང་ཤེས་པ་རང་གི་སྣང་བ་རིག་པ་དེ་ནི་ཅུང་ཟད་རིགས་པས་དཔྱོད་པའི་སྐབས་འདིར་ཚད་མའི་འབྲས་བུར་རིགས་པའི་ཕྱིར་རོ། །
གཉིས་པ་དེ་ཉིད་འབྲས་བུ་ཡིན་པའི་འཐད་པ་ནི།
«དེའི་ངོ་བོ་ལས་དོན་ངེས། ། »
ཞེས་བྱ་བ་གསུངས་སོ། །ཤེས་པ་རང་གི་སྣང་བ་རིག་པ་དེ་ཉིད་ཆོས་ཅན། འབྲས་བུ་ཡིན་ཏེ། འདོད་པའམ་མི་འདོད་པའི་དོན་དེའི་ངོ་བོ་སྟེ་རྣམ་པ་རིག་པ་ལས་འདོད་པའམ་མི་འདོད་པའི་དོན་དེ་ངེས་པ་དང་རྟོགས་པའི་ཐ་སྙད་འཇོག་པའི་ཕྱིར་རོ། །
གཉིས་པ་དེ་ཉིད་སྡེ་བདུན་མཛད་༼༣༡༣བ༽པས་ཇི་ལྟར་འགྲེལ་པའི་ཚུལ་ལ། རྒྱས་པ་ལ་དགའ་བ་ལ་རྣམ་འགྲེལ་གྱིས་རྒྱས་པར་བཤད། བར་མ་ལ་དགའ་བ་ལ་རྣམ་ངེས་ཀྱིས་ཅུང་ཟད་བསྡུས་ཏེ་བཤད་པའོ། །དང་པོ་ལ། སྤྱིའི་དོན་དང་། གཞུང་གི་དོན་གཉིས། དང་པོ་ནི།
དེ་ལ་འབྲས་བུའི་རྣམ་པར་རྟོག་པ་དང་པོར་བཤད་པའི་དོན་རྟོགས་པར་འདོད་པའི་ཤེས་པ་ཡང་ཡང་དག་པར་ན་རང་རིག་པའི་རང་བཞིན་དུ་རིགས་པས་འཐད་པར་མཐོང་བ་ན། ཤེས་པ་ལས་མ་གཏོགས་པའི་དོན་ཡོད་ཅེས་བྱ་བ་ཡང་དད་པས་རྟོགས་པར་བྱ་བ་ཙམ་དུ་ཤེས་ནས། དཔྱོད་པ་དང་ལྡན་པ་དག་ཤེས་པ་ལ་དོན་དུ་སྣང་ཡང་དོན་གྱིས་སྟོང་པར་རིག་པ་ན་དོན་མེད་པའི་རང་རིག་པའི་ཚུལ་ལ་རང་ཉིད་བདེ་བླག་ཏུ་འཇུག་པར་གཟིགས་ནས་སློབ་དཔོན་གྱིས་ཕྱི་རོལ་གྱི་དོན་ལ་རང་རིག་པའི་འབྲས་བུའི་རྟོག་པ་གཉིས་གསུངས་པ་ཡིན་ནོ། །དེའི་ཕྱིར་ཕྱི་རོལ་གྱི་དོན་ཁས་ལེན་པ་ན་ཡང་སིམ་གདུང་སོགས་ཉམས་སུ་མྱོང་བའི་འཛིན་པའི་རྣམ་པ་འདི་ཉིད་རྗེས་ཀྱི་རྟོག་པས་དོན་རྟོགས་པར་ཞེན་པས་དབང་པོའི་མངོན་སུམ་ལ་སོགས་པ་དོན་རིག་ཚད་མའི་རྣམ་གཞག་བྱས་ལ། ཡང་དག་པར་ན་དེ་ཉིད་རང་རིག་པའི་མངོན་སུམ་ཡིན་པས་རང་རིག་པའི་མངོན་སུམ་ལས་ཐ་དད་པའི་དོན་རིག་པའི་མངོན་སུམ་ཡོད་པར་མངོན་པར་ཞེན་པར་མི་བྱའོ། །གང་གི་ཚེ་ཡང་དག་པར་ཕྱི་རོལ་གྱི་དོན་མེད་པ་དེའི་ཚེ་བག་ཆགས་ཀྱི་དབང་གིས་གཟུགས་སྒྲ་ལ་སོགས་པར་སྣང་བ་ལ་རྗེས་ཀྱི་རྟོག་པས་དོན་དུ་ཞེན་པར་བྱས་པ་ཙམ་གྱི་གཟུང་བའི་རྣམ་པ་ལས་གཞན་རིག་པར་བྱ་བ་མེད་པའི་ཕྱིར། གཟུང་བའི་རྣམ་པ་མྱོང་བའི་མཚན་ཉིད་ཅན་གྱི་བྱ་བའི་ཆར་གྱུར་པའི་རིག་པ་ནི་འབྲས་བུ་ཡིན་ལ། ཤེས་པ་རང་གི་ངོ་བོ་ཡོངས་སུ་གཅོད་པའི་མཚན་ཉིད་ཅན་གྱི་འཛིན་པའི་རྣམ་པའི་མིང་ཅན་རང་རིག་བྱེད་པའི་ཆར་༼༣༡༤ན༽གྱུར་པ་ནི་ཚད་མ་ཡིན་ཏེ། དེའི་རྒྱུ་མཚན་གྱིས་ཤེས་པ་ཀུན་ལ་རང་རིག་པའི་ཐ་སྙད་འཇུག་པའི་ཕྱིར་རོ། །གཟུང་བའི་རྣམ་པ་གང་ཡང་རུང་བ་ནི་གཞལ་བྱ་ཡིན་ཏེ། ཇི་སྲིད་ཡང་དག་པའི་ཡེ་ཤེས་མ་སྐྱེས་པ་དེ་སྲིད་དུ་ཐ་སྙད་པའི་ཚད་མས་གནོད་པ་མེད་པའི་གཟུང་བའི་རྣམ་པ་གང་ཡིན་པ་དེ་ཉིད་གཞལ་བྱར་བྱ་དགོས་པའི་ཕྱིར་རོ། །སྐྲ་ཤད་དང་ཟླ་བ་གཉིས་ལ་སོགས་པར་སྣང་བ་ནི་མ་ཡིན་ཏེ། ཐ་སྙད་དུ་ཡང་བསླུ་བའི་ཕྱིར་རོ། །
གལ་ཏེ་རྒྱས་པ་ལས། དཔེར་ན་འདོད་ཆགས་སོགས་མྱོང་བཞིན། །རང་བདག་ཡུལ་དུ་བཞག་པ་ན། །གཞལ་བྱ་འཇལ་བྱེད་འབྲས་གནས་པ། །འདི་ནི་ཀུན་ལ་སྦྱར་བར་བྱ། །ཞེས་གསུངས་པ་མ་ཡིན་ནམ། ཇི་ལྟར་ན་ཟླ་བ་གཉིས་ལ་སོགས་པར་སྣང་བ་གཞལ་བྱར་མི་འཇོག་ཅེ་ན། བཤད་པ། བག་ཆགས་བརྟན་པ་ལས་བྱུང་བའི་ཤེས་པ་གང་ཐ་སྙད་དུ་མི་བསླུ་ཞིང་ཡིད་བརྟན་དུ་རུང་བ་རྣམས་འདིར་གཟུང་གི །ཟླ་བ་གཉིས་སྣང་ལ་སོགས་པའི་ཤེས་པ་རྣམས་ལ་ནི་མ་ཡིན་ཏེ། དེ་དག་ལ་ཐ་སྙད་དུ་ཡང་ཡིད་བརྟན་དུ་མི་རུང་བས་ཚད་མ་དང་འབྲས་བུའི་རྣམ་གཞག་མི་འཐད་པའི་ཕྱིར་རོ། །ཇི་སྐད་དུ་ཚད་མ་འབྲིང་པོ་ལས། ཉེ་བར་བསླད་པ་བག་ཆགས་ཀྱིས་མཚམས་སྦྱོར་བ་མེད་པའི་སྐྱོན་གྱིས་མི་མཁས་པས་ཀྱང་ཐ་སྙད་ལ་ཡིད་བརྟན་དུ་མེད་པར་མཐོང་བས་གཅིག་ནི་ཚད་མ་མ་ཡིན་པར་བརྗོད་ལ། ཞེས་སོགས་གསུངས་པའི་ཕྱིར།
དེས་ན་ཡང་དག་པར་ཕྱི་རོལ་གྱི་དོན་མེད་ན་ཡུལ་དང་ཡུལ་ཅན་གྱི་ཐ་སྙད་མཁས་པ་ནས་བྱིས་པའི་བར་གྱིས་བསྙོན་མི་ནུས་པར་གྲགས་པ་ལ་སྐུར་བ་བཏབ་པར་འགྱུར་རོ་སྙམ་པའི་དོགས་པ་བསལ་བའི་ཕྱིར། རང་རིག་པའི་རྗེས་སུ་འགྲོ་བ་ཅན་གྱིས་རྟོག་པའི་སྣང་ཚུལ་དང་མཐུན་པར་ཐ་སྙད་༼༣༡༤བ༽ཙམ་དུ་ཕྱི་རོལ་གཞལ་བྱར་མཛད་ནས། དེ་གནས་ཚུལ་དང་མི་མཐུན་པར་རྟོགས་པའི་སླད་དུ་རང་རིག་པ་འབྲས་བུར་བཞག་པ་ཡིན་ནོ། །
ཅི་སྟེ་འདི་དག་ཀུན་ཐ་སྙད་ཙམ་གྱི་རྣམ་གཞག་ཡིན་ན། ཐ་སྙད་དུ་ནི་ཤེས་པས་དོན་རྟོགས་པར་གྲགས་ཀྱི། རང་རིག་པར་ནི་མ་གྲགས་ན་ཇི་ལྟར་རང་རིག་པ་འབྲས་བུར་བཞག་ཅེ་ན། རྣམ་པ་ཐམས་ཅད་དུ་འཇིག་རྟེན་ན་གྲགས་པ་ལྟར་བཞག་པ་ཡང་མ་ཡིན་གྱི། གང་གི་ཚེ་རིགས་པའི་ངོར་ཕྱི་རོལ་གྱི་དོན་མེད་པར་འགྲུབ་ཅིང་། རང་རིག་པར་ཁོང་དུ་ཆུད་པ་དེའི་ཚེ་རང་རིག་པ་འབྲས་བུར་འཐད་པ་ཡིན་ཏེ། ཇི་སྐད་དུ་རྒྱས་པ་ལས། དེས་ན་གཞན་རིག་མེད་པའི་ཕྱིར། །རང་རིག་འབྲས་བུ་ཡིན་པར་འདོད། །ཅེས་གསུངས་པའི་ཕྱིར་རོ། །དེས་ན་འབྲས་བུའི་རྟོག་པ་དང་པོར་མ་བརྟགས་པའི་བློ་དང་རྗེས་སུ་མཐུན་པར་དོན་རིག་པ་འབྲས་བུར་བཤད་པ་གང་ཡིན་པ་དེ་ཉིད་འབྲས་བུའི་རྟོག་པ་གཉིས་པ་འདིར་ཡང་དག་པར་ན་རང་རིག་པར་བསྟན་པས་གོང་དུ་བཤད་པའི་དོན་རིག་ཅེས་པ་དེ་ཡང་མིང་དང་བརྡ་དང་ཐ་སྙད་དང་བཏགས་པ་ཙམ་དུ་བདེ་བླག་ཏུ་རྟོགས་པར་འགྱུར་རོ། །དེའི་ཕྱིར་ཕྱི་རོལ་གྱི་དོན་ཀྱང་མིང་བཏགས་པ་ཙམ་དུ་ནི་ཡོད་ལ། ཡང་དག་པར་ན་མེད་དོ་ཞེས་ངེས་པར་བྱའོ། །
ཅི་སྟེ་འབྲས་བུའི་རྟོག་པ་གཉིས་པ་འདིར་ཡང་ཐ་སྙད་ཙམ་དུ་ཕྱི་རོལ་གྱི་དོན་གཞལ་བྱར་བྱེད་རིགས་པར་འགྱུར་རོ་ཞེས་གཞན་དག་སེམས་པར་འགྱུར་ན། དེའི་ཕྱིར་བརྗོད་པར་བྱའོ། །ཚད་འབྲས་གཉིས་པར་ཕྱི་རོལ་གྱི་དོན་གཞལ་བྱ་ལ་གཟུང་བའི་རྣམ་པ་ཚད་མ་དང་རང་རིག་འབྲས་བུར་བྱས་པའི་རྣམ་པར་བཞག་པ་གཅིག་དང་། གཟུང་བའི་རྣམ་པ་གཞལ་བྱ་ལ་འཛིན་པའི་རྣམ་པ་ཚད་མ་རང་རིག་༼༣༡༥ན༽འབྲས་བུར་བྱས་པའི་རྣམ་པར་བཞག་པ་གཉིས་གསུངས་པ་ཡིན་ཏེ། ཇི་སྐད་དུ་ཀུན་ལས་བཏུས་ལས། ཡང་ན་རང་རིག་འདིར་འབྲས་བུ། །དེ་ཡི་ངོ་བོ་ལས་དོན་དེས། །ཞེས་ཚད་མའི་འབྲས་བུ་འཐད་པ་དང་བཅས་པ་གསུངས་ནས། དེའི་གཞལ་བྱ་དང་ཚད་མ་སྟོན་པར་བཞེད་དེ། གང་ཚེ་ཕྱི་རོལ་དོན་གཞལ་བྱ། །ཡུལ་དུ་སྣང་བ་ཉིད་དེ་འདིའི། །ཚད་མ་དེ་ཡིས་འཇལ་བར་བྱེད། །ཅེས་གསུངས་པའི་ཕྱིར་དང་། གཟུང་རྣམ་གཞལ་བྱར་བྱས་པའི་རྣམ་གཞག་གཅིག་ཀྱང་གཞུང་དེ་དག་གི་སྦས་དོན་དུ་གནས་པའི་ཕྱིར་དང་། དེ་ཁོ་ན་ལྟར་ཚད་མ་རྒྱས་འབྲིང་གཉིས་ཀ་ལས་ཀྱང་གསལ་བར་བཤད་པའི་ཕྱིར་རོ། །དེ་ལྟར་མ་ཡིན་ན། ཡང་ན་རང་རིག་འདིར་འབྲས་བུ། །ཞེས་པའི་གཞུང་གི་བསྟན་བྱར་གྱུར་པའི་ཚད་མ་དང་གཞལ་བྱ་གཉིས་བྱ་རོག་གིས་ཟོས་པར་ཐལ་བའི་ཕྱིར་རོ། །དེའི་ཕྱིར་འབྲས་བུའི་རྟོག་པ་གཉིས་པ་འདིར་ཡང་ཐ་སྙད་ཙམ་དུ་ཕྱི་རོལ་གྱི་དོན་གཞལ་བྱ་དང་ཡང་དག་པར་ན་གཟུང་བའི་རྣམ་པ་གཞལ་བྱར་བྱེད་པ་གཉིས་ཀ་ཡང་དོན་གཅིག་ལ་འདུ་བ་ཡིན་ཏེ། སྣང་ཚུལ་ལ་ཕྱི་རོལ་ལྟར་སྣང་ཡང་གནས་ཚུལ་ལ་ནང་ཤེས་པར་གནས་པའི་ཕྱིར་རོ། །གང་ལྟར་ན་ཡང་འབྲས་བུ་ནི་རང་རིག་པ་ཁོ་ནའོ། །
གཉིས་པ་གཞུང་དོན་ཚིག་གི་དོན་བཤད་པ་ལ། དོན་སྣང་གི་ཤེས་པ་རང་རིག་ཏུ་བསྒྲུབ། དོན་བསྡུས་ཏེ་བློ་ཚུལ་གཉིས་སུ་གསུངས་པའི་བཤད་པ་རང་རིག་འབྲས་བུར་འཇོག་པའི་འཐད་པའོ། །དང་པོ་ལ། དོན་རིག་པའི་སྒྲུབ་བྱེད་དགག །རང་རིག་པའི་སྒྲུབ་བྱེད་བསྟན་པའོ།